Suid Afrikaanse Nuus Thread - Page 181 - Stormfront
10-16-2007, 02:03 AM #1801
By huis is jou kaping-kans 10 keer groter
Meer as die helfte van alle motorkapings vind voor woonhuise plaas.
Die eiendomsagentskap Re/Max het in navorsing bevind 'n motoris se kans is tien keer groter om voor sy huis gekaap te word as voor sy werkplek.
Volgens hulle vind 52% van kapings by huise plaas.
Die polisie en 'n onafhanklike veiligheidskenner betwis egter dié syfers.
Re/Max het die navorsing onder 2 200 van hul verkoopsvennote en meer as 190 agente of eienaars gedoen om te sien hoe veiligheid by woonhuise verbeter kan word. Die agente het ook hul kliënte uitgevra.
Hulle het bevind om "in geparkeerde motors te sit", by verkeersligte te wag of om by stopstrate en toegeetekens stil te hou, jou kanse om 'n kapingslagoffer te word, verhoog.
"Dit is belangrik vir Re/Max dat kapings by huise voorkom word. Dis ons werk om huise te verkoop en daarom wil ons help verseker dit is 'n veilige hawe vir 'n gehalte gesinslewe," het mnr. Jeanne van Jaarsveldt, bemarkings- en finansiële direkteur van Re/Max, gesê.
Die polisie het egter die studie se bevindings verwerp.
"Ons verstaan mense se kommer, maar enigeen kan na die polisie se misdaadstatistieke gaan kyk om te weet wat kapingsneigings is," het kapt. Percy Morokane, polisiewoordvoerder, gesê.
Volgens die polisie se misdaadsyfers vir 2006-'07 het motorkapings met 6% gestyg en gewapende rooftogte by huise het 'n toename van 25,4% getoon.
Sulke misdaad vind volgens die polisie se jaarverslag ook die meeste in meer gegoede woonbuurte plaas. Volgens Morokane gebruik die polisie die statistieke om hul hulpbronne op die doeltreffendste manier aan te wend. Hulle doen ook dossier-, geografiese en tydsontledings om hulpbronne doeltreffend te gebruik waar spesifieke misdaadneigings voorkom.
Dr. Johan Burger, 'n senior navorser by die Instituut vir Sekerheidstudies se strafregprogram, het gesê die bevinding laat vrae by hom ontstaan.
Volgens hom is die gaping tussen die aantal kapings wat by huise plaasvind en kapings wat gebeur wanneer mense in hul motors sit (tweede hoogste met 10% van alle voorvalle en 'n verskil van 42 persentasiepunte), verrassend hoog.
"Sulke navorsing is altyd nuttig, maar dit moet versigtig geinterpreteer word. Hierdie is 'n geslote groep (die eiendomsmark) en ek sou dit wou vergelyk met 'n breër groep en kyk watter ooreenkomste daar is," het Burger gesê.
"Die risiko vir 'n kaping is hoog by 'n huis, maar ook by ander plekke. Dié bevinding kan mense dalk hiper-versigtig by hul huise maak en nie ook op ander plekke nie. Die bevinding was vir my verrassend," het hy gesê.
Burger het gesê 'n meer verteenwoordigende steekproef as net die eiendomsmark sou beter gewees het.
"Dalk bly die bevindings dieselfde, maar ek bevraagteken die groot gaping."
10-17-2007, 08:49 AM #1802
Wouter weet hoe dit voel op straat
NELSPRUIT - Dit is moeilik om te glo die netjiese, aantreklike man voor my was eens op 'n tyd 'n hawelose boemelaar.
"Die keuse is joune. Jy kan kies om in sak en as op straat te sit en almal om jou te blameer vir jou probleme, of om daadwerklik te probeer om uit die situasie te kom," gesels Wouter Delport, hoofbestuurder van Nelspruit Gemeenskapsforum (NGF), oor die ses maande van sy lewe wat hy op straat was.
Hy meet iets met 'n liniaal op die almanak voor hom voordat hy opkyk en begin gesels. "Ek het my nasionale diploma in elektronika aan die Technikon in Port Elizabeth behaal," begin hy. Hy het na Pretoria verhuis waar hy by 'n maatskappy op 'n kontrakbasis as 'n voorraadbeheerbeampte gewerk het. Die maatskappy het egter in 2003 'n finansiële krisis beleef en Wouter en ses ander kontrak-werkers is afgedank. Hy het talle aansoeke om werk by ander firmas ingedien, sonder sukses. "My geld het vir ongeveer vier maande gehou. Toe begin ek al my besittings verloor. My motor was die laaste ding wat die bank kom vat het." Hy meet weer iets voor hom op die almanak.
"Dit is dan wanneer jy leer wie jou vriende is en wie nie." Hy kyk stip na my met blougrys oë. "Ek het nêrens gehad om heen te gaan nie. My ouers is lankal dood en ek en my broer het nie kontak gehad nie. Toe gaan ek strate toe. In die winter. In Pretoria." Wouter het sy eerste aand op straat by 'n vulstasie deurgebring. "Ek was devastated en het myself oor en oor afgevra wat ek verkeerd gedoen het om dít te verdien. Die ergste was om iemand anders in die oë te kyk vir kos of geld."
Die volgende oggend het Wouter in die strate rondgedwaal met net 'n rugsak met 'n paar kledingstukke daarin. "Ek het ander haweloses teëgekom en met hulle begin gesels. Hulle het my aangeraai om saam met hulle te beweeg aangesien die strate 'n gevaarlike plek is."
Wouter het egter gou besef dat hulle lewens slegs om drank en dagga draai. "Ek het net daar en dan besluit om nie saam met hulle te drink nie. As jy eers begin drink, is jou kanse om van die strate af te kom, baie skraal."
Teen die tweede week is hy na 'n gemeenskapsentrum in Pretoria waar hy soggens kos ontvang het. "Ek het baie mense daar ontmoet en hulle lewensverhale was scary," sê Wouter. "Daar was 'n destydse redakteur van Huisgenoot, 'n prokureur, oudweermagslede - suksesvolle mense wat op straat beland het."
Hy en 'n ander groepie haweloses het Rapport Sondae begin verkoop en genoeg geld verdien om hulle gedurende die week te onderhou. "Ons het geskeer in kleedkamers by vulstasies en ons klere by 'n wassery laat was." Past TJ Maré, besturende direkteur van NGF, was toe nog werksaam by Pretoria Communi-ty Ministries en het Wouter genader om hom by die sentrum te kom uithelp. Hy het Wouter twee maande later blyplek aangebied en Wouter het werk gekry by 'n teken-maatskappy.
TJ het later Nelspruit toe verhuis en in November vir Wouter werk by NGF aange-bied. Hy meet weer iets voor hom op die almanak. "Niemand kies om op straat te beland nie, maar die wêreld skuld jou niks en jy moet daadwerklik iets aan die situasie doen," vertel Wouter.
10-18-2007, 04:05 AM #1803
Koeëls reën in stad
PORT ELIZABETH. – 'n Bloedspoor wat gelaat is deur 'n woeste skietery in die strate van die Baai het tot 'n skielike einde gekom met 'n verdagte wat smeek om genade van God.
Koeëls het gistermiddag ná 15:00 letterlik in die Baaise strate gereën toe 'n man soos 'n besetene rondgejaag en mense vanuit sy motor geskiet het.
Volgens kapt. Rassie Erasmus, bevelvoerder van die Baaise blitspatrollie, het berigte oor 'n man wat in sy motor jaag en op mense skiet die polisie ná 'n voorval in Sentraal bereik.
'n Bejaarde man wat in Sentraal deur 'n man in 'n rooi motor geskiet is, het self na die Netcare Greenacres-hospitaal gegaan vir behandeling.
Kort daarna is berigte ontvang dat 'n vrou op die hoek van Circularrylaan en Kraggakammaweg deur dieselfde man in die gesig geskiet is.
Die verdagte het regs gedraai in Kraggakammaweg, waar hy op 'n polisievoertuig van die Ikamwe Lihlepolisiekantoor geskiet het. Niemand is hier beseer nie.
Die vierde skiettoneel het in Kempstonweg plaasgevind, waar hy 'n man noodlottig gewond het naby die Delta-fabriek.
Teen dié tyd het die polisie inligting ontvang van 'n rooi Mazda wat in Kempstonweg jaag. Inspp. Jacques Joubert en Pierre Barnard van die blitspatrollie het soontoe gejaag, maar kon geen motor met dié beskrywing kry nie. Onder in Kempstonweg het iemand glo gesê die motor het in die rigting van Kaapweg gery.
"Ons het omgedraai en het hom in Kaapweg sien ry. Ons het hom in Eerste Laan agtervolg en uiteindelik in Carnoustiestraat in Linkside van die pad af gedruk."
'n Vuurwapen, vermoedelik 'n 9 mm-Luger-pistool, het na bewering tussen sy knieë op die sitplek gelê. Die beamptes het die man in hegtenis geneem en in die vangwa gelaai.
Vera Schoeman berig die man, geklee in 'n groen langbroek en met netjiese bruin skoene, het erg te kere gegaan. Hy het homself teen die kante van die vangwa gestamp en in Engels geskree: "Jesus, God, wees my siel genadig. Gee my nog net een kans, ek sal dit nooit-ooit-nooit-ooit-nooit-ooit weer doen nie!"
Tussendeur het hy histeries gehuil, sy hare uit sy kop probeer ruk, met sy vuiste op sy bors geslaan en dan weer van vooraf begin pleit vir genade.
Die verdagte is na die Walmer-polisiekantoor geneem, waar ballistiese toetse gedoen sal word om te bevestig of hy die skieter was. Hoewel die polisie gister nog nie kon bevestig aan wie die wapen behoort nie, word daar vermoed dit is die verdagte se eiendom.
Die verdagte het vir jare in Oos-Londen gebly. Hy het glo onlangs na Port Elizabeth getrek. Die Mazda waarin hy gery het, het hy twee weke gelede gekoop.
Gister om 15:00, kort voor die skietery, was hy glo weer by die verkoper. Daar het hy glo vir die verkoper gevra of hy mense ken wat iemand anders met 'n bofbalkolf kan regsien.
10-19-2007, 04:27 AM #1804
Rooftogte styg 11,1% waar Selebi ingryp
Gewapende huisrooftogte in die jurisdiksie van die Garsfontein-polisiekantoor in Pretoria – wat die nasionale polisiehoof vroeër vanjaar "aangeneem" het – het sedert Maart met 11,1% gestyg.
"Maar ons het misdaad onder beheer," het kapt. Phillip Likoantsane, woordvoerder van die Garsfontein-polisiekantoor, gister by navraag aan Beeld gesê.
Dié polisiekantoor se jurisdiksie sluit in Lynnwood Manor, Lynnwoodrif, Brummeria, 'n deel van Val de Grace, die Wilgers, 'n deel van Wapadrand, Faerie Glen, Lynnwood Park, Garsfontein, Garsfontein uitbr. 10, 'n deel van Constantiapark, Woodhill, Moreletapark en 'n deel van Mooikloof Ridge.
Likoantsane kon egter nie bevestig of misdaad in die algemeen die afgelope ses maande afgeneem of toegeneem het nie.
Dié misdaadgeteisterde ooste van Pretoria was juis vroeër vanjaar die rede waarom komm. Jackie Selebi, nasionale polisiehoof, persoonlik ingegryp en die Garsfontein-polisiekantoor "aangeneem" het.
Selebi se ingryping het daartoe gelei dat die kantoor 30 nuwe lede by die misdaadvoorkomingseenheid gekry het, asook 13 motorfietse vir misdaadbekamping.
Hy het ook gesorg dat 20 speurders na die polisiekantoor oorgeplaas word met 10 voertuie vir hul eie gebruik.
Inwoners meen egter dit het niks gehelp nie omdat misdaad hand uitgeruk het weens 'n tekort aan polisiemanne.
Hulle sê hulle word dag en nag in hul huise aangeval, verkrag en uitgemoor en leef in vrees.
Likoantsane het gesê hul polisiekantoor het 161 polisiemanne en -vroue wat verantwoordelik is vir 'n gebied van 75 km2 met 170 000 inwoners.
Dit beteken een polisieman per 1 055 mense.
10-19-2007, 04:34 AM #1805
Hospitaal 'verlê' bejaarde
'n Bejaarde vrou het gister byna verkeerdelik 'n galblaasoperasie in die Pretoriase Akademiese Hospitaal ondergaan toe personeel glo 'n verkeerde naambandjie aan haar arm vasgemaak het.
Mev. Pollie Barnard (77) se familie het boonop bykans vier uur lank na haar gesoek toe die personeel, vermoedelik weens die verkeerde naambandjie, haar na die chirurgiese saal gestoot het.
Barnard van 'n kleinhoewe buite Brits was in trane toe haar dogters, mev. Ronel Loock en Mart-Marié Bekker, haar uiteindelik gekry het.
Sy het ene me. Henriëtte Barnard se naambandjie aan haar arm gehad.
"Die personeel het bly sê ons moenie opgewonde raak nie. Uiteindelik het hulle veiligheidswagte gevra om te help soek na haar," het 'n ontstoke Loock gistermiddag gesê.
Volgens Loock is haar ma al Dinsdagoggend by die hospitaal se ongevalle-afdeling opgeneem.
Sy het vroeër 'n beroerte gehad en die afgelope tyd met inflammasie in haar knie gesukkel.
Sy moes inderhaas 'n spesialis sien omdat daar 'n kans was dat 'n sist sou vorm wat tot gangreen en amputasie sou kon lei, het Loock verduidelik.
'n Dag later, eergisteraand, het Barnard nog in ongevalle vir 'n bed in die ortopediese afdeling gewag.
Die personeel het die familie meegedeel sy sou binnekort na saal 4.3 oorgeplaas word en hulle is huis toe.
"Gisteroggend toe ons by die hospitaal kom, het nie saal 4.3 of ongevalle se personeel geweet waar is my ma nie. Ek het gevra dat hulle die matrone roep en later die uitvoerende hoof, maar die personeel het geweier."
Uiteindelik het die familie, hospitaalpersoneel en veiligheidswagte van vloer tot vloer geloop en soek.
Bekker het haar ma in 'n chirurgiese saal (6.5) gekry.
"Sy was in 'n toestand.
"Hulle het nie vir haar 'n doek aangetrek nie en sy het 'n nagrok verkeerd om aangehad.
"Sy het gehuil en gesê sy wil huis toe gaan."
Volgens Loock was daar water langs haar bed, maar kon haar ma dit nie bykom nie.
Sy het gisteroggend glo vir 'n bedpan gevra, maar die personeel het glo geweier om vir haar een te gee omdat hulle binnekort van diens af sou gaan.
"Haar hele bed en al haar klere was nat."
Gistermiddag het dit aan die lig gekom dat die personeel Barnard die oggend gevra het of sy 'n galblaasoperasie moes kry. Sy kon gelukkig dit ontken, al praat sy moeilik.
Volgens Loock het me. Henriëtte Barnard gistermiddag twee kamers verder in 'n bed gelê.
Die Gautengse departement van gesondheid het nie teen druktyd op navrae reageer nie.
10-19-2007, 04:43 AM #1806
Miljoene rande se perlemoen in aanleg buite Bfn gekry
DIE Vrystaatse polisie het gister op 'n kleinhoewe buite die stad op 'n perlemoen-verwerkingsaanleg toegeslaan en op miljoene rande se perlemoen, wat vermoedelik vir die uitvoer-bedryf na die Ooste bestem was, beslag gelê.
Die eienaar van die kleinhoewe en twee Chinese mans wat onwettig in die land is, is in hegtenis geneem.
Kapt. Magda Muller, polisiewoordvoerder, sê lede van die provinsiale eenheid vir openbare orde, die Bloemfonteinse edelmetale-en-diamant-eenheid en honde-eenheid het gistermiddag op die kleinhoewe in die Grootvlei-omgewing toegeslaan. Dié deurbraak kom ná 'n maande lange ondersoek deur die Bloemfonteinse edelmetale-en-diamanteenheid.
In die hofgerigte ondersoek het die ondersoekbeamptes, insp. Kitty Taljaard en insp. Bennie de Klerk, die nodige bewystukke ingesamel.
Die moontlikheid word ondersoek dat die twee vragte perlemoen wat op Erfenisdag deur die polisie buite Bloemfontein onderskep is, met dié verwerkingsaanleg verbind kan word. Drie mans, waarvan twee onwettige immigrante van China is, is gister in hegtenis geneem.
'n Vrag vars perlemoen wat glo die vorige nag van Port Elizabeth in Bloemfontein aangekom het, het in bakke water op die grond rondgestaan. Rakke en rakke vol perlemoen wat besig was om gedroog te word in 'n pakkamer, is ook gevind.
Dié aanleg is aan die agterkant van 'n huis op die hoewe gekry.
Die twee Chinese mans bly glo in 'n woonwa agter die huis. Die eienaar van die kleinhoewe, wat glo in die boubedryf is, is ook in hegtenis geneem.
Die totale waarde van die beslagleggings sal nog bepaal word.
Komm. Amon Mashigo, provinsiale kommissaris van die polisie in die Vrystaat, het die ondersoekspan geluk gewens met die sukses in die stryd teen perlemoen-smokkelary.
Die drie mans sal Maandag in die Bloemfonteinse landdroshof op verskeie klagte van onwettige handel in, vervoer en droog van perlemoen verskyn.
Muller sê nog inhegtenisnemings kan volg.
10-19-2007, 05:03 AM #1807
Motor inbrake neem toe
Die afgelope week is by verskeie voertuie op Bethlehem ingebreek.
Volgens sers. Mmako Mophi-reng, woordvoerder van die polisie in die Oos-Vrystaat, is in die sakesektor sowel as woonbuurte by voertuie ingebreek. Die polisie het reeds van die inbrekers in hegtenis geneem.
Mophireng waarsku mense om nie toe te laat dat onbekendes saam met hulle na hul motor stap nie. "Moenie dat vreemdes jou aandag aftrek terwyl jy na of van jou voertuig af stap nie."
In sommige gevalle het mense hul inkopies agterop hul bakkies gelos, verder gaan inkopies doen en met hul terugkeer gevind dit is gesteel. Ander het weer van hul aankope op die sitplek in hul voertuie gelos. Mophireng sê goedere moet eerder in die bagasieruim gebêre word. Hy waarsku dat kinders nie alleen gelaat moet word in voertuie nie. "Sluit te alle tye jou voertuig en indien moontlik haal jou radio uit en steek dit weg."
10-23-2007, 02:54 AM #1808
Rowers stoot motor toe koppelaar breek
Agt rowers se pretrit met 'n gekaapte motor ná die Bokke se oorwinning is eensklaps versuur toe hulle eers gespook het om die voertuig vanweë 'n gebreekte koppelaar te stoot, en toe boonop ook in hegtenis geneem is.
Die polisie en 'n Tracker-opsporingspan kon hul oë nie glo nie toe hulle vroeg Sondagoggend, ná 'n paar uur op die spoor van 'n gekaapte Volkswagen Golf, in Edenpark aan die Oos-Rand afgekom het op sewe rowers wat dié einste motor van agter stoot.
Hul makker was agter die stuurwiel aan die spartel, sê mnr. Gareth Crocker, Tracker se woordvoerder.
"Ons is gewoond daaraan om misdadigers agter die stúúr van 'n gesteelde of gekaapte motor te vang, maar bitter min agter die kattebak," het hy gister geskerts.
Die motor is Saterdagaand in Boksburg-Noord midde-in die Wêreldbeker-eindstryd gekaap terwyl 'n vrou wat vir 'n kitskos-afleweringsdiens werk, by 'n padkafee in dié motor op 'n bestelling gewag het. Vier gewapende mans het haar omsingel en met die Golf weggejaag.
Vir die volgende paar uur daarna was die Tracker-span en die polisie op die spoor van die gekaapte motor totdat hulle eindelik op die sukkelende rowers afgekom het.
"Die verdagtes was vermoedelik weens die viering van die Springbokke se oorwinning onder die invloed van drank, waarna hulle op 'n pretrit met die gekaapte motor gegaan het voordat die koppelaar beskadig is. Maar dit is nog nie bevestig nie," het Crocker gesê.
Al agt verdagtes, onder wie 'n vrou, is in hegtenis geneem.
10-23-2007, 02:56 AM #1809
2 van vermeende roofbende in hof ná skietery by casino
Twee lede van 'n vermeende roofbende wat die naweek in 'n oor-en-weer skietery saam met drie gewonde makkers voor die Montecasino-kassierskantore, noordwes van Johannesburg, aangekeer is, verskyn vandag in die Randburg-landdroshof.
Minstens agt tot tien bendelede, gewapen met pistole en AK47-aanvalsgewere, het eergister omstreeks 17:00 met 'n Mercedes- Vito-bussie by dié gewilde dobbelplek opgedaag.
Insp. Hein van Heerden, woordvoerder van die Randburg-polisiekantoor, sê 'n oor-en-weer skietery het ontstaan toe 'n reaksiespan van die casino se veiligheidspersoneel die rowers voor die kassierskantoor in die kelderverdieping ingewag het.
Drie rowers, tussen 25 en 35 jaar oud, is onderskeidelik in die bolyf, boud en been gewond. Nog twee rowers is aangekeer terwyl die res met leë hande moes vlug.
Die gewondes word onder polisiebewaking in 'n plaaslike hospitaal behandel.
Mev. Jacqui Mabuza, reklamebestuurder van Montecasino, sê die lof kom die casino se veiligheidspersoneel toe. "Die feit dat rowers aangekeer is en geen geld geroof is nie en geen personeel of besoekers in die voorval beseer is nie, is 'n pluimpie vir ons sekuriteit se knap optrede."
Van Heerden sê die moontlikheid sal ondersoek word of die mans met enige ander onlangse casinorooftogte in die provinsie verbind kan word.
Die twee verdagtes wat nie gewond is nie, sal vandag op 'n aanklag van poging tot gewapende roof en poging tot moord in die hof verskyn.
10-23-2007, 03:00 AM #1810
Molesteerder sê hy wíl nie onthou met hoeveel seuns hy al gelol het
Jacques Matthysen, 'n veroordeelde kindermolesteerder, hét seksuele misdade met seuns gepleeg, maar nie met die klaers in die saak teen hom nie.
Die klaers in dié saak het leuens vertel, het Matthysen (46) gesê.
Hy is in Januarie skuldig bevind op drie aanklagte van onsedelike aanranding, vier aanklagte van seksuele misdrywe met kinders en vyf aanklagte van die uitlokking of aanstigting van kinders om seksuele dade te pleeg.
Tydens sommige van die voorvalle, tussen 1999 en 2002, was hy 'n maatskaplike werker van die Christelike Maatskaplike Raad op Bronkhorstspruit.
Sommige van die klaers is vir berading na Matthysen verwys.
Hy het spesifieke opleiding gehad om met seuns wat seksueel misbruik is, te werk.
Volgens Matthysen was sy gedagtegang dat dit nie só erg is nie.
"Die kinders het seksueel met mekaar geëksperimenteer so dit was niks nuut nie," het hy gesê.
"In 'n oomblik van swakheid sien jy jouself as 'n vriend wat op 'n seksuele manier stout is. Jy kom agterna agter jy het jouself gebluf."
Matthysen se bekentenis van die ander seuns met wie hy seksuele misdrywe gepleeg het, het gister uitgekom onder kruisondervraging vir vonnisdoeleindes.
Hy kon nie sê met hoeveel ander seuns hy seksuele misdrywe gepleeg het nie.
"Dis iets wat ek eerder nie wil onthou nie," het Matthysen gesê. "Dit is minder as 10 seuns, maar hulle het nie klagtes teen my ingedien nie."
Matthysen het na dít wat hy met die seuns gedoen het, as "seksuele speletjies" verwys. Dit sluit in masturbasie, orale seks en om na pornografie te kyk. Hy wou nie in detail verduidelik wat hy met hulle gedoen het nie "om nie verder in die moeilikheid te beland nie".
"Ek het ontoepaslike verhoudings met kinders gehad, maar nooit bedoel om skade te doen nie," het Matthysen gesê.
"Ek het agtergekom ek het 'n probleem en vir behandeling gegaan.
"Ek het opreg berou oor enige kind met wie ek in my lewe iets verkeerd gedoen het. Ek moet vir die res van my lewe daarmee saamleef."